Anexa la Hotărârea Secției pentru procurori a Consiliului Superior al Magistraturii nr. ... din ....

PROIECT



Metodologie privind reîncadrarea în funcția de procuror


Art. 1 – (1) Foștii procurori eliberați din funcție prin pensionare pot fi reîncadrați în funcția de procuror, fără concurs, în condițiile prevăzute de Legea nr. 303/2022 privind statutul judecătorilor și procurorilor și de prezenta metodologie.
(2) Reîncadrarea se poate face numai la parchete care nu pot funcţiona normal din cauza numărului mare al posturilor vacante ori din alte cauze obiective, în limita posturilor alocate pentru această procedură.

Art. 2 - Pot fi reîncadraţi în funcţia de procuror foştii procurori care îndeplinesc următoarele condiţii:
a) au fost eliberaţi din funcţie prin pensionare în ultimii 3 ani anteriori reîncadrării; 
b) îndeplinesc condiţiile prevăzute la art. 5 alin. (3) lit. a), c) şi e) din Legea nr. 303/2022;
c) au dreptul să funcţioneze, potrivit gradului profesional avut la data pensionării, la parchetul sau parchetele pentru care au optat prin cererea de reîncadrare.

Art. 3 - (1) Ori de câte ori apreciază necesar, Secţia pentru procurori a Consiliului Superior al Magistraturii anunță organizarea unei proceduri de reîncadrare în funcţia de procuror, potrivit art. 216 alin. (2) din Legea nr. 303/2022.
(2) Anunţul privind organizarea procedurii prevăzute la alin. (1) se publică pe pagina de internet a Consiliului Superior al Magistraturii, însoţit de lista posturilor vacante de procuror alocate pentru această procedură. În cuprinsul anunțului este indicată și data începând cu care se va face reîncadrarea în funcție a persoanelor admise, în raport de care se calculează termenul de 3 ani prevăzut la art. 2 lit. a).

Art. 4 - (1) Cererile de reîncadrare se depun la Consiliul Superior al Magistraturii, cel mai târziu în termen de 15 zile de la data publicării anunţului de organizare a procedurii de reîncadrare. Prin cererea de reîncadrare persoana optează pentru una sau mai multe parchete, în ordinea preferinței, dintre cele de la care au fost alocate posturi în cadrul procedurii.
(2) Odată cu cererea, persoanele interesate vor depune următoarele înscrisuri:
a) curriculum vitae, conform modelului comun european; 
	b) copie de pe cartea de identitate;
	c) certificatul de cazier judiciar;
d) certificatul medical eliberat în condiţiile art. 5 alin. (1);
[bookmark: _Hlk125115448]e) declaraţia pe propria răspundere privind precizarea domiciliului avut în ultimii 3 ani anterior reîncadrării, precum și, dacă este cazul, a locurilor de muncă, altele decât cele de judecător sau procuror, avute în aceeași perioadă;
f) adeverinţe eliberate de primării şi/sau, după caz, de administraţiile financiare de la domiciliile avute în ultimii 3 ani anterior reîncadrării, din care să rezulte, dacă este cazul, natura şi tipul contravenţiilor comise şi sancţiunile contravenţionale aplicate în această perioadă;
[bookmark: _Hlk125019193]	g) adeverinţe eliberate de angajatorii de la locurile de muncă avute în ultimii 3 ani anterior reîncadrării, care să cuprindă menţiuni privind existenţa ori inexistenţa unor eventuale sancţiuni disciplinare, aplicate în această perioadă, pentru care nu a intervenit radierea;
    	h) orice alte înscrisuri pe care le consideră relevante pentru verificarea îndeplinirii condiţiei bunei reputaţii.

Art. 5 – (1) Verificările necesare pentru constatarea îndeplinirii condiţiilor prevăzute la art. 2, cu excepţia condiţiei bunei reputații și a condiției de a fi apt, din punct de vedere psihologic, pentru exercitarea funcţiei, se realizează de Direcția resurse umane și organizare din cadrul Consiliului Superior al Magistraturii. Condiţia de a fi apt din punct de vedere medical se dovedeşte prin certificat medical eliberat de un medic specializat în medicina muncii, la cererea fiecărei persoane, pe baza baremului medical aprobat prin hotărâre a Plenului Consiliului Superior al Magistraturii la propunerea comisiei medicale de specialitate numite prin ordin al ministrului sănătăţii.
(2) Rezultatele verificărilor prevăzute la alin. (1) se publică pe pagina de internet a Consiliului Superior al Magistraturii în termenul prevăzut în calendarul procedurii de reîncadrare.
(3) Persoanele respinse în urma verificării pot formula contestaţii în termen de 48 de ore de la publicarea listei cu rezultatele verificării.
(4) Contestaţiile se depun la Consiliul Superior al Magistraturii și se soluționează prin hotărâre a Secției pentru procurori.
[bookmark: _Hlk125032601](5) Listele finale ale persoanelor care îndeplinesc condițiile prevăzute la alin. (1) se publică pe pagina de internet a Consiliului Superior al Magistraturii.
   
[bookmark: _Hlk125030705]	Art. 6 - (1) Persoanele care îndeplinesc condițiile prevăzute la art. 5 alin. (1) sunt programate pentru a se prezenta la testarea psihologică prin care se constată îndeplinirea condiţiei de a fi apt din punct de vedere psihologic pentru exercitarea funcţiei. 
(2) Testarea psihologică constă în susţinerea unui test scris şi a unui interviu în faţa unui psiholog desemnat de Secția pentru procurori a Consiliului Superior al Magistraturii, din rândul psihologilor din cadrul Consiliului Superior al Magistraturii, Înaltei Curţi de Casaţie şi Justiţie, Inspecţiei Judiciare, Institutului Naţional al Magistraturii, Parchetului de pe lângă Înalta Curte de Casaţie şi Justiţie, curţilor de apel, parchetelor de pe lângă acestea ori din Registrul unic al psihologilor cu drept de liberă practică din România atestaţi în condiţiile legii. Rezultatele testării psihologice sunt concretizate într-un raport, care cuprinde profilul psihologic al fiecărei persoane, precum şi calificativul "admis" sau "respins".
(3) Metodologia privind organizarea şi desfăşurarea testării psihologice este prevăzută în anexa care face parte integrantă din prezenta metodologie.
(4) În vederea publicării rezultatelor testării psihologice, fiecărei persoane îi va fi atribuit un cod. Calificativul acordat se aduce la cunoştinţă prin publicarea pe pagina de internet a Consiliului Superior al Magistraturii.
(5) Persoanele nemulţumite de calificativul acordat pot formula, în termen de 24 de ore de la publicarea rezultatelor, contestaţii care se transmit prin fax sau e-mail Consiliului Superior al Magistraturii.
(6) Contestaţiile se soluţionează de comisia de reexaminare psihologică, formată din 3 psihologi desemnaţi în mod similar celui prevăzut la alin. (2), alţii decât cei care au examinat persoanele iniţial. Reexaminarea psihologică se realizează prin reevaluarea testului scris, aplicarea unui nou test scris şi susţinerea unui nou interviu.
(7) Calificativul acordat de comisia de reexaminare psihologică este definitiv şi se publică în condiţiile alin. (4).

Art. 7 – (1) Persoanele care îndeplinesc condiţia de a fi apt din punct de vedere psihologic pentru exercitarea funcţiei sunt verificate sub aspectul îndeplinirii condiției bunei reputații prevăzută la art. 5 alin. (3) lit. c) din Legea nr. 303/2022.
(2) Direcția resurse umane și organizare verifică datele cuprinse în dosarele profesionale ale persoanelor care au formulat cereri de reîncadrare și documentele prevăzute la art. 4 alin. (2) lit. e) – h), după caz. 
(3) Pentru stabilirea condiţiei bunei reputaţii sunt analizate:
a) faptele pentru care candidaţilor li s-au aplicat sancţiuni contravenţionale în ultimii 3 ani anterior reîncadrării;
b) faptele pentru care candidaţilor li s-au aplicat sancţiuni disciplinare în ultimii 3 ani anterior reîncadrării, pentru care nu a intervenit radierea.
(4) Nu se bucură de o bună reputaţie persoana care a fost sancţionată contravenţional sau disciplinar în ultimii 3 ani anterior reîncadrării pentru fapte în raport cu care reîncadrarea acesteia în funcţia de procuror nu ar fi conformă cu onoarea şi probitatea specifice acestei funcţii sau ar aduce atingere prestigiului justiţiei.
(5) La stabilirea condiţiei bunei reputaţii se au în vedere următoarele criterii:
a) gravitatea faptei, astfel cum rezultă din natura acesteia şi din împrejurările în care a fost săvârşită, din forma şi gradul de vinovăţie, precum şi din sancţiunea aplicată;
b) conduita persoanei înainte şi după săvârşirea faptei, care relevă perseverenţa în săvârşirea unor fapte de natura celor prevăzute la alin. (3), sancţionate ca atare.
(6) Rezultatele verificării se consemnează în cuprinsul raportului referitor la îndeplinirea condiţiilor de reîncadrare în funcţia de procuror, care se înaintează Secţiei pentru procurori a Consiliului Superior al Magistraturii.
(7) Raportul prevăzut la alin. (6) prin care se constată, în privinţa unuia sau mai multor candidaţi, neîndeplinirea condiţiei bunei reputaţii cuprinde motivele pentru care Direcția resurse umane și organizare apreciază că nu este îndeplinită condiţia respectivă, constând în analiza faptelor persoanei în cauză şi aplicarea criteriilor prevăzute la alin. (5) situaţiei de fapt reţinute.

Art. 8 - În vederea soluţionării cererilor de reîncadrare în funcţia de procuror, persoanele în privinţa cărora s-a constatat că îndeplinesc condiţiile prevăzute la art. 2 sunt intervievate de către Secţia pentru procurori a Consiliului Superior al Magistraturii cu privire la aspectele referitoare la motivaţia profesională.

Art. 9 - Secţia pentru procurori a Consiliului Superior al Magistraturii verifică îndeplinirea condiţiilor prevăzute la art. 2, precum şi orice alte elemente de fapt relevante care pot fi verificate şi apreciază asupra cererii. 
	
	Art. 10 - În termen de cel mult 30 de zile de la data soluţionării cererilor de reîncadrare, Secţia pentru procurori a Consiliului Superior al Magistraturii propune Preşedintelui României reîncadrarea în funcţia de procuror a persoanelor a căror cerere a fost admisă, începând cu data menționată, conform art. 3 alin. (2), în anunţul privind organizarea procedurii.

Art. 11 - Termenele prevăzute de prezenta metodologie se calculează potrivit dispoziţiilor art. 181 din Legea nr. 134/2010 privind Codul de procedură civilă, republicată, cu modificările şi completările ulterioare.

Art. 12 – Înscrierea persoanelor interesate, depunerea documentelor prevăzute de lege și prezenta metodologie, formularea contestațiilor, precum și orice alte aspecte se pot realiza și prin intermediul mijloacelor de comunicare electronică, inclusiv prin intermediul unei platforme informatice puse la dispoziție de Consiliul Superior al Magistraturii, în condițiile anunțate la declanșarea procedurii.

